钦定古今图书集成/明伦汇编/氏族典/第371卷 > 《廖用贤尚友录》 > 严震
## 钦定古今图书集成/明伦汇编/氏族典/第371卷 > 《廖用贤尚友录》 > 严震

按《唐书严震传》：“震字遐闻，梓州盐亭人。至德、乾元中，
数出赀助边，得为州长史。西川节度使严武知其才，
署押衙，迁恒王府司马。武卒，罢归，起为兴凤两州团
练使，好兴利除害。建中中，剑南黜陟使韦植状震治
行为山南第一，封郧国公，迁山南西道节度使。朱泚
反，李怀光与贼连和，奉天危蹙，帝欲徙跸山南，震驰”
表奉迎，遣大将张用诚以兵五千捍卫。用诚至《盩厔》，
有反计，帝忧之。会震牙将马勋嗣至，帝告以故，勋以
计缚用诚送于震，杖杀之。帝大喜，翌日，发奉天。既入
骆谷，怀光以骑追袭，赖山南兵以免。寻加检校户部
尚书、冯翊郡王。天子至梁州，地贫无所仰给。震随宜
劝课，鸠敛有法，民不烦扰，而行在供“亿具焉。”车驾将
还，加检校尚书左仆射。久之，进同中书门下平章事。
贞元十五年卒，谥曰忠穆。